Tasekla seg wayen i d-ibennun taɣerma n kra n ugdud, tettaɣ-d aẓar deg tmetti s yiberdan yemgarraden: ama s timawit neɣ s tira. Ma nsuk tiṭ ɣef tsekla taqbaylit ur txulef ara tasekla n yigduden n umaḍal, acku ula d nettat tɛedda-d kra n yiberdan i tt-yeǧǧan ad tennerni, ad tettwaseqdec deg unnar n tussna. Tettecrurud-d seg tallit ɣer tayeḍ, tasuta tettelḥaq-itt-id i tayeḍ, dɣa ula d abrid i d-teḍfer d win n timawit almi d asmi ara tettwaru.